
Shakespeare japán színpadon

Dolgozatunk célja, hogy átfogó képet nyújtsunk Shakespeare műveinek japán színházi adaptációiról, különös tekintettel azokra a kulturális és történeti folyamatokra, amelyek a nyugati drámaíró japán recepcióját formálták. Vizsgálatunk középpontjában az a kérdés áll, hogyan alakították a japán rendezők és általuk a japán társadalom értékvilága, esztétikai horizontja/kultúrája Shakespeare színpadi megjelenítését.
Kiindulópontként Hans-Georg Gadamer hermeneutikai elméletét alkalmazzuk, amely szerint a művészet értelmezése elválaszthatatlan a történeti és kulturális kontextusoktól. Hipotézisünk, hogy Japán Shakespeare-recepciója nem csupán az angol irodalom átvételéről szól, hanem egy kétirányú kulturális cserefolyamat, amely során az adaptációk a japán önértelmezés eszközeivé váltak.
Kutatásunkban az Anzai Tetsuo által megkülönböztetett négy fő korszakra koncentrálunk: a Meiji-kor (1868–1912) kezdeti adaptációira, a shingeki színjátszás időszakára (1910-es évek–1940-es évek), Fukuda Tsuneari második világháború utáni rendezéseire (1955–1970), valamint a shōgekijō mozgalomra (1960-as évek vége–1970-es évek vége). E korszakok tükrében három Hamlet-adaptációt elemzünk, Tsubouchi Shōyō 1911-es és Fukuda Tsuneari 1955-ös előadását, valamint Ninagawa Yukio 1998-as, a londoni Barbican Theatre-ben bemutatott produkcióját.
Elemzésünkben a Philther-módszerből inspirálódva vizsgáljuk, miként formálja a japán gondolkodás, kulturális és történelmi háttér a Shakespeare-darabok értelmezését és színpadra állítását. Az elemzés során megállapítottuk, hogy a Hamlet-adaptációk nem csupán az angol irodalom importját jelentik, hanem a japán társadalom és kultúra változásainak lenyomataiként is értelmezhetők. Ezek az előadások hidat képeznek a nyugati és japán kultúra között, miközben a japán társadalom saját identitására, esztétikai preferenciáira és történeti öntudatára is rávilágítanak.



